White Hawks har ikke haft meget at glæde sig over i denne sæson, men for ikke mere end tre dage siden tog de en af sæsonens største skalpe, da Metal Ligaens førsteplads, Herning Blue Fox, tabte hele 6-1 i det nordjyske. Helt så imponerende så det dog ikke ud fra kampens begyndelse mandag aften. Der var end ikke spillet fem minutter før gæsterne fra Rødovre Mighty Bulls bragte sig foran ved Lasse Carlsen scoring til 1-0. Frederikshavnerne kunne ikke holde fat i pukken, og derfor kunne Rødovre bringe sig foran lidt ud af ingenting. Frederikshavn White Hawks kommer til flere store chancer i løbet af første periode, men i Rødovres mål vil pucken ikke. Efter 10 minutters spil får Mighty Bulls' Magnus Povlsen en to minutters udvisning, men frederikshavnerne kommer ikke nærmere en scoring af den grund. Med 35 sekunder tilbage af kampens første 20 minutter får begge hold en to minutters udvisning, da hjemmeholdets Thomas Søndergaard bliver vist ud for holding, og Rødovres Mads Eller for roughing. Nordjysk dominans De nordjyske White Hawks-spillere havde sandsynligvis fået en lille skideballe af træner Per Hanberg i pausen, for de har anderledes styr på tingene i starten af anden periode. Ligesom man troede, at frederikshavnerne ikke fik noget ud af overtaget, får publikum endelig noget at juble over. Sebastian Brinkman bringer balance i regnskabet cirka halvvejs i anden periode efter flere chancer til hjemmeholdet. Med små syv minutter tilbage får begge hold igen to minutters udvisning. Denne gang er det White Hawks' Denys Rubanik for roughing og Rødovres Lukas Bach Nielsen for diving. Herefter får gæsterne lidt mere fat i spillet igen, men det udmønter sig ikke i noget. Efter i alt 27 minutters spil får Mighty Bulls deres første powerplay i kampen. Thomas Søndergaard er blevet sendt i skammekrogen. Gæsterne er dog ikke i nærheden af at få noget ud af den fordel, og de to hold går i omklædningsrummet med stillingen 1-1. Forløsende scoringer Nordjyderne presser yderligere på i tredje periode, og med godt og vel et kvarter tilbage kommer de i overtal for anden gang i kampen, men heller ikke her var der gevinst. Med 11 minutter tilbage af kampen sender Frederikshavn White Hawks igen pucken i nettet. Christopher Frederiksen tager farten ud af angrebet men sender alligevel et skud afsted helt ude fra banden. Rødovre målmanden, William Rorth, kan ikke være helt tilfreds med den. Ind kommer den, og hjemmeholdet er foran 2-1. Der går ikke mange minutter før den igen er gal i gæsternes forsvar. Aleksi Halme opfanger pucken tæt på Rødovre-målet og scorer stensikkert til 3-1. Mighty Bulls har da også lukket klart flest mål ind af alle i denne sæson, og her giver det pludselig lidt mere mening. Kort efter scoringen til 3-1 er de hvide høge pludselig en mand for meget på isen, og de må igen tage en to minutters udvisning. Denne gang får gæsterne udbytte af overtallet, da Lukas Bach Nielsen får reduceret til 3-2. Det så sort ud for gæsterne, men nu er der pludselig liv i opgøret igen. Mighty Bulls har fået mere tro på tingene, og White Hawks ser decideret nervøse ud i opgørets afslutning. Selvom der bliver presset på helt til sidste sekund, holder White Hawks stand. Frederikshavnerne tager sin tredje ligasejr i træk og smutter forbi Esbjerg Energy på sjettepladsen.

Referat:
Mandag aften tog Frederikshavn White Hawks imod ligaens sidsteplads, Rødovre Mighty Bulls.